## L’Observatori del Comerç Valencià aprova el calendari d’obertura d’establiments comercials en diumenges i festius per a 2024

*** Els dies proposats són: 7 de gener, 29 de març, 31 de març, 24 de juny, 7 de juliol, 12 d’octubre, 1 de desembre, 6 de desembre, 15 de desembre, 22 de desembre i 29 de desembre
* Es tracta d’un òrgan col·legiat, consultiu i assessor en matèria de comerç, adscrit a la conselleria competent en matèria de comerç**

L’Observatori de Comerç Valencià ha aprovat els onze dies en què es permetrà l’obertura dels establiments comercials en diumenges i festius per a 2024, tal com marca la llei autonòmica.

En la reunió que s’ha mantingut este dimarts, l’Observatori ha acordat, per unanimitat, proposar a la Conselleria d’Innovació, Indústria, Comerç i Turisme, a la qual està adscrit, els 11 diumenges i dies festius següents d’obertura comercial per a l’any que ve: diumenge 7 de gener, divendres 29 de març, diumenge 31 de març, dilluns 24 de juny, diumenge 7 de juliol, dissabte 12 d’octubre, diumenge 1 de desembre, divendres 6 de desembre, diumenge 15 de desembre, diumenge 22 de desembre i diumenge 29 de desembre.

També s’ha donat a conéixer l’Informe anual de la distribució comercial que elabora l’Oficina PATECO del Consell de Cambres de la Comunitat Valenciana.

L’Observatori de Comerç és un òrgan col·legiat, consultiu i assessor en matèria d’activitat comercial, presidit per la directora general de Comerç, Artesania i Consum, Maribel Sáez, que ha celebrat este dimarts la sessió número 54 des de la sessió constitutiva d’este òrgan, que va tindre lloc el 5 d’abril de 2001.

Entre les seues funcions figuren les de proposar, sense caràcter vinculant, els 11 diumenges i dies festius l’obertura dels quals autoritza anualment la Conselleria. També és l’òrgan encarregat de rebre informació de projectes normatius, de les declaracions de zones de gran afluència turística i aquells projectes que estime la Conselleria que són del seu interés.

L’Observatori del Comerç Valencià està constituït per representants de les diverses entitats i organitzacions empresarials del sector de la distribució comercial minorista, incloent-hi els de les pimes; les cambres oficials de comerç, indústria i navegació; les persones treballadores de les empreses anteriors; les organitzacions que actuen en defensa de les persones consumidores; altres agents representants del sector comercial; les entitats municipals, i representants de diversos òrgans de la Generalitat.

Fecha: 24/10/2023